1. ปัจจัยความเสี่ยง

บมจ.อสมท ได้ให้ความสำคัญต่อการบริหารความเสี่ยงภายใต้ภาวะการเปลี่ยนแปลงต่าง ๆ
ที่อาจส่งผลกระทบต่อการดำเนินธุรกิจทั้งจากปัจจัยภายนอกและภายใน
และมีการพัฒนาระบบการบริหารความเสี่ยงอย่างต่อเนื่องมาโดยตลอด โดยในปี 2550 บมจ.อสมท
ได้มีการปรับปรุงองค์ประกอบคณะกรรมการบริหารความเสี่ยงให้มีความเหมาะสม
เพื่อให้การบริหารจัดการความเสี่ยงเป็นระบบ และมีประสิทธิภาพยิ่งขึ้น
รวมทั้งมีการจัดตั้งฝ่ายบริหารความเสี่ยงขึ้น
เพื่อทำหน้าที่ดูแลกระบวนการบริหารความเสี่ยงองค์กรโดยรวม
และปฏิบัติหน้าที่ประจำวันแทนคณะกรรมการบริหารความเสี่ยง อีกทั้งได้แต่งตั้ง Risk
Coordinator ซึ่งเป็นตัวแทนของแต่ละหน่วยงานขึ้น เพื่อทำหน้าที่ติดตาม ประเมินผล
และจัดทำรายงานความเสี่ยงของหน่วยงานต่อคณะกรรมการบริหารความเสี่ยง นอกจากนี้
บมจ.อสมท ยังได้มีการกำหนดประเด็นในเรื่องของการบริหารความเสี่ยงไว้ใน Job
Description ของทุกหน่วยงาน เพื่อให้พนักงานทุกคนในองค์กร ตระหนัก
และให้ความสำคัญในเรื่องดังกล่าว
โดยถือเป็นหน้าที่และความรับผิดชอบของทุกหน่วยงานในการจัดการและควบคุมความเสี่ยงให้อยู่ในระดับที่ยอมรับได้

ในปี 2550 บมจ.อสมท มีปัจจัยความเสี่ยงที่เกี่ยวข้องกับการดำเนินกิจการขององค์กร จำนวนทั้งสิ้น
7 ปัจจัย จัดแบ่งตามประเภทความเสี่ยง ออกเป็น 4 ด้าน ดังนี้

1. ความเสี่ยงด้านการเงิน ประกอบด้วยปัจจัยความเสี่ยง จำนวน 1 ปัจจัย คือ

1.  ความเสี่ยงจากรายได้อาจไม่เป็นไปตามเป้าหมาย

การเปลี่ยนแปลงคณะกรรมการบริษัท CEO และผู้บริหารระดับสูง รวมทั้ง CFO
มีผลต่อการกำหนดนโยบาย และการดำเนินงานทุกด้านของบริษัทฯ ขณะเดียวกันเมื่อ
พ.ร.บ.ประกอบกิจการกระจายเสียงและกิจการโทรทัศน์
มีผลใช้บังคับอาจส่งผลกระทบให้บริษัทฯมีต้นทุนค่าใช้จ่ายเพิ่มขึ้นจากค่าใบอนุญาตประกอบกิจการกระจายเสียงและโทรทัศน์
และเงินรายปีเข้ากองทุนพัฒนากิจการกระจายเสียงและกิจการโทรทัศน์ฯ อย่างไรก็ดี บมจ.อสมท
ได้ดำเนินการเตรียมการรองรับความเสี่ยงดังกล่าวทั้งในส่วนของเนื้อหาสาระ (Content)
การปรับปรุงสัดส่วนรายการ และประสิทธิภาพการขายด้วยการพัฒนาการตลาดและกลยุทธ์การขาย
เพื่อเปิดตลาดใหม่เพิ่มขึ้น รวมทั้งการปรับองค์กรให้มีความคล่องตัวในการดำเนินธุรกิจมากขึ้น
เสริมบุคลากรมืออาชีพ ตลอดจนการขยายรูปแบบธุรกิจและทำธุรกิจให้ครบวงจรเพื่อเพิ่มมูลค่าสื่อ
ซึ่งจะสามารถช่วยเสริมสร้างประสิทธิภาพทางด้านรายได้ให้เพิ่มสูงขึ้น

2. ความเสี่ยงด้านการดำเนินงาน ประกอบด้วยปัจจัยความเสี่ยง จำนวน 2 ปัจจัย คือ

2.1 ความเสี่ยงจากองค์กรยังไม่มีระบบ IT ที่สมบูรณ์

เนื่องจากระบบฐานข้อมูลของบมจ.อสมท ยังไม่ได้เชื่อมโยงเป็นระบบ MIS ที่สมบูรณ์
ซึ่งจำเป็นต้องมีการพัฒนาระบบให้มีความสมบูรณ์ขึ้น
เพื่อให้ฝ่ายบริหารได้รับข้อมูลสำหรับประกอบการตัดสินใจได้อย่างมีประสิทธิภาพ บมจ.อสมท
ได้ดำเนินการเตรียมการรองรับความเสี่ยงดังกล่าว โดยในปี 2550 ได้ร่วมมือกับบริษัท IBM
ทำการสำรวจและเตรียมการพัฒนาระบบ e-DOC ที่มีอยู่ ซึ่งคาดว่าจะแล้วเสร็จภายในปี 2551
อย่างไรก็ดี ในปัจจุบัน บมจ.อสมท ได้นำระบบ e-DOC มาใช้งานระดับสำนักแล้วในบางสำนัก อาทิ
สำนักวิศวกรรมและเทคโนโลยี สำนักวิทยุและกิจกรรมพิเศษ สำนักโทรทัศน์
และสำนักบัญชีและการเงิน เป็นต้น

  2.2 ความเสี่ยงจากการอาจถูกฟ้องร้องเรียกค่าเสียหายจากการออกอากาศผ่านสื่อของ
  บมจ.อสมท

  บมจ.อสมท ในฐานะเป็นผู้ดำเนินการออกอากาศรายการ
  จึงอาจมีความเสี่ยงที่ต้องรับผิดจากการถูก

ฟ้องร้องเรียกค่าเสียหายอันเกี่ยวเนื่องกับรายการที่บริษัทออกอากาศผ่านเครือข่ายของบริษัท
รวมถึงการทำให้เสียชื่อเสียง การละเลย การละเมิดลิขสิทธิ์ สิทธิบัตรหรือเครื่องหมายการค้า
และการฟ้องร้องอื่น ๆ ที่มีสาเหตุมาจากลักษณะและเนื้อหาของรายการที่ออกอากาศ
ซึ่งความเสี่ยงดังกล่าวอาจส่งผลกระทบทั้งในเรื่องของภาพลักษณ์ การยอมรับจากผู้ชม / ผู้ฟัง
ความน่าเชื่อถือจากสาธารณะ ซึ่งจะส่งผลกระทบกับความนิยมของผู้ชม / ผู้ฟัง
ตลอดจนการถูกฟ้องร้องเรียกค่าเสียหายที่เป็นตัวเงิน อย่างไรก็ดี บมจ.อสมท
ได้ดำเนินการจัดการต่อความเสี่ยงดังกล่าว โดยสำนักงานกฎหมาย
ได้มีการประสานและดูแลหน่วยงานด้านโทรทัศน์ วิทยุ และข่าว
ให้มีการให้ความสำคัญและระมัดระวังให้เกิดความรัดกุมยิ่งขึ้น
ทั้งในลักษณะของการกำหนดมาตรการการควบคุมภายในที่ดี การกำหนดระเบียบ ขั้นตอนปฏิบัติงาน
ตลอดจนการฝึกอบรมให้ความรู้ทางกฎหมายที่เกี่ยวข้อง

3. ความเสี่ยงด้านธุรกิจ ประกอบด้วยปัจจัยความเสี่ยง จำนวน 2 ปัจจัย คือ

3.1 ความเสี่ยงจากการเปลี่ยนแปลงของเทคโนโลยี

ความก้าวหน้าทางเทคโนโลยี ทำให้เกิดการพัฒนาเทคโนโลยีการออกอากาศในระบบ Digital
ซึ่งเป็นการหลอมรวมกันของเทคโนโลยีการแพร่ภาพกระจายเสียง
เทคโนโลยีการสื่อสารโทรคมนาคม
และการสื่อสารข้อมูลเข้าด้วยกันในลักษณะบริการรวมที่มีการปฏิสัมพันธ์
โดยใช้เทคโนโลยีคอมพิวเตอร์เป็นตัวจัดการ และเนื่องจากระบบ Digital
จะช่วยให้สามารถเพิ่มช่องในการส่งสัญญาณไปยังที่ต่าง ๆ ได้มากขึ้น ทำให้ย่านความถี่หนึ่งย่าน
สามารถแพร่ภาพออกอากาศได้มากกว่า 1 ช่องรายการ
จึงทำให้มีความหลากหลายในการนำเสนอรายการโทรทัศน์ เพื่อสนองความต้องการของผู้บริโภคสื่อ
เนื่องจากมีจำนวนช่องมากขึ้นส่งผลต่อการเพิ่มจำนวนขึ้นของผู้ประกอบการ
และความเข้มข้นของภาวะการแข่งขัน ดังนั้น หาก บมจ.อสมท
ไม่สามารถปรับตัวและพัฒนาทั้งทางด้านบุคลากรและเทคโนโลยี
ให้สามารถรองรับการเปลี่ยนแปลงดังกล่าว อาจทำให้ไม่สามารถแข่งขันกับผู้ประกอบการรายอื่นได้

  ทั้งนี้ บมจ.อสมท ได้ดำเนินการเพื่อรองรับกับความเสี่ยงดังกล่าว โดยเฉพาะเทคโนโลยีระบบ

Digital ซึ่งจะนำมาใช้ในกระบวนการผลิตรายการทั้งโทรทัศน์และวิทยุ ซึ่งรวมถึงการเป็น
Content Provider นอกจากนี้ ยังได้มีการกำหนดแผนเพื่อรองรับการใช้เทคโนโลยีต่าง ๆ
ในการดำเนินธุรกิจ อาทิ คลื่นความถี่ MMDS Wimax และ TV on Mobile เป็นต้น

3.2 ความเสี่ยงจากสภาวะการแข่งขันที่รุนแรงของธุรกิจสื่อ
เนื่องจากเทคโนโลยีมีการเปลี่ยนแปลงอย่างรวดเร็ว
โดยเฉพาะเทคโนโลยีด้านสื่อซึ่งจะแปรสภาพเป็นสื่อไร้พรมแดน ประกอบกับหากมีการประกาศใช้
พ.ร.บ.ประกอบกิจการกระจายเสียงและกิจการโทรทัศน์
ที่จะเปิดโอกาสให้การแข่งขันเชิงธุรกิจในวงการอุตสาหกรรมสื่อสารมวลชนมีแนวโน้มทวีความรุนแรงมากขึ้น
ดังนั้น เพื่อรองรับปัจจัยเสี่ยงดังกล่าว บมจ.อสมท
ได้ดำเนินกลยุทธ์ซึ่งถ่ายทอดออกมาในหลากหลายกิจกรรมและครอบคลุมทุกส่วนงาน อาทิ
การฝึกอบรมให้ความรู้แก่พนักงาน เสริมทีมการตลาดทั้งโทรทัศน์และวิทยุ
พัฒนาเนื้อหาสาระและรูปแบบรายการ เพิ่มประสิทธิภาพด้านการตลาดด้วยการบริหารสถานีโทรทัศน์
และวิทยุ ของ บมจ.อสมท ให้แข็งแรง มีบุคลิกที่ชัดเจน และตรงกลุ่มเป้าหมาย
เพื่อสนองตอบความต้องการของผู้ชม / ผู้ฟัง มากยิ่งขึ้น เป็นต้น

4. ความเสี่ยงด้านกลยุทธ์และเหตุการณ์ ประกอบด้วยปัจจัยความเสี่ยง จำนวน 2 ปัจจัย คือ

4.1 ความเสี่ยงจาก พ.ร.บ.
ประกอบกิจการกระจายเสียงและกิจการโทรทัศน์และกฎหมายที่เกี่ยวข้อง

เนื่องจากรัฐบาลมีนโยบายปฏิรูปสื่อ และการประกาศใช้ พ.ร.บ.
ประกอบกิจการกระจายเสียงและกิจการโทรทัศน์ ซึ่งมีผลให้คลื่นความถี่ต้องถูกนำมาจัดสรรใหม่
บมจ.อสมท จึงมีความเสี่ยงที่อาจถูกลดจำนวนคลื่นความถี่ในการประกอบกิจการ
และต้องขอรับใบอนุญาตประกอบกิจการทางธุรกิจที่ต้องเสียค่าธรรมเนียมใบอนุญาตประกอบกิจการ
และใบอนุญาตใช้คลื่นความถี่ รวมถึงต้องนำเงินส่งรายปีเข้ากองทุนไม่เกินร้อยละ 2
ของรายได้จากการโฆษณาทั้งทางตรงและทางอ้อม ที่อาจส่งผลกระทบต่อเป้าหมายรายได้ขององค์กร
ทั้งนี้ บมจ.อสมท ได้เตรียมการรองรับความเสี่ยงดังกล่าว
โดยได้มีการพิจารณากฎหมายแต่ละมาตราของ พ.ร.บ.ฯ
ที่จะเกี่ยวข้องและส่งผลกระทบต่อการดำเนินงานของ บมจ.อสมท
และทำหนังสือชี้แจงไปยังหน่วยงานที่เกี่ยวข้องเพื่อพิจารณา
ตลอดจนการเข้าไปมีส่วนร่วมและชี้แจงกับคณะกรรมาธิการฯ ซึ่งผลการดำเนินการดังกล่าว ทำให้
พ.ร.บ ประกอบกิจการกระจายเสียงและกิจการโทรทัศน์ ที่ประกาศใช้
มีผลต่อสัญญาร่วมดำเนินกิจการที่มีอยู่โดยสัญญาดังกล่าวจะได้รับความคุ้มครองจนกระทั่งสิ้นสุดสัญญา
นอกจากนี้ บมจ.อสมท ได้มีการแต่งตั้งคณะกรรมการเตรียมการรองรับ พ.ร.บ.
ว่าด้วยการประกอบกิจการฯ ดังกล่าวขึ้น เพื่อทำหน้าที่เตรียมการรองรับการปรับตัวในด้านต่าง ๆ
ทั้งด้านกฎหมาย เทคโนโลยี รายได้ บุคลากร และการดำเนินการ อีกด้วย

  4.2 ความเสี่ยงจากการเปลี่ยนแปลงระดับนโยบาย

  การเปลี่ยนแปลงคณะกรรมการบริษัท CEO มีผลต่อการกำหนดนโยบาย และการดำเนินงานทุกด้าน

ของบริษัทฯ อย่างกว้างขวาง ทั้งด้านรายได้ ค่าใช้จ่าย ภาพลักษณ์องค์กร ความเชื่อมั่นนักลงทุน
และผู้มีส่วนได้เสีย ทั้งนี้ บมจ.อสมท ได้ดำเนินการรองรับความเสี่ยงดังกล่าวแล้วในระดับหนึ่ง
โดยมีการแต่งตั้งคณะกรรมการสรรหาเพื่อพิจารณาคุณสมบัติ
และความเหมาะสมของผู้ที่จะเข้าดำรงตำแหน่งกรรมการบริษัท ซึ่งต้องไม่ขัดต่อระเบียบ
ข้อบังคับที่เกี่ยวข้อง และนำเสนอคณะกรรมการ บมจ.อสมท ที่ประชุมผู้ถือหุ้นเพื่อพิจารณาตามขั้นตอน
โดยใช้กระบวนการที่โปร่งใส มีการดำเนินการสรรหา CEO เรียบร้อยแล้วในช่วงครึ่งปีแรกของปี
2550 เป็นผลให้ บมจ.อสมท
มีทิศทางการดำเนินงานที่ชัดเจนซึ่งส่งผลให้ผลประกอบการในช่วงครึ่งปีหลังสูงขึ้นกว่าครึ่งปีแรกถึงร้อยละ
24